Milljarðar króna safnast í Mjúkdýraleiðangri IKEA 2011 Mjúkdýraleiðangur IKEA , Barnaheilla – Save the Children og Barnahjálpar Sameinuðu þjóðanna - UNICEF fór af stað 1. nóvember sl . Fyrir hvert mjúkdýr og hverja barnamáltíð sem keypt var á tímabilinu 1. nóvember til 23. desember 2011 gaf IKEA-sjóðurinn sem nemur einni evru til áðurnefndra samtaka til að styðja við menntun bágstöddustu barnanna í heiminum . Í þetta skiptið söfnuðust ríflega 3,6 milljónir króna á Íslandi en þetta er í áttunda sinn sem mjúkdýraleiðangurinn er farinn . Viðskiptavinir IKEA á Íslandi gáfu að auki 500 mjúkdýr í söfnun fyrir börn á Barnaspítala Hringsins . Alls söfnuðust 12,4 milljónir evra eða ríflega tveir milljarðar króna í Mjúkdýraleiðangri IKEA á heimsvísu . Þetta dýrmæta framlag nýtist til að fræða kennara um barnvænar kennsluaðferðir , byggja betri skóla og sjá börnum fyrir námsgögnum og kennslubókum . Fjármunirnir sem söfnuðust í Mjúkdýraleiðangrinum í ár verða nýttir til að fjármagna 18 verkefni í 16 löndum á vegum Barnaheilla - Save the Children og Barnahjálpar Sameinuðu þjóðanna - UNICEF . Hluti Barnaheilla - Save the Children verður notaður til eflingar menntunar barna úr jaðarhópum í Asíu og Austur-Evrópu en hluti Barnahjálparinnar rennur til skólastarfs í Afríku , Rússlandi og Kína . Þannig er stuðlað að því að börn heimsins njóti þeirra sjálfsögðu mannréttinda sem felast í góðri menntun . Frá upphafi átaksins árið 2003 hafa safnast 47,5 milljónir evra eða ríflega 7,6 milljarðar króna sem bætt hafa líf rúmlega átta milljóna barna í Asíu , Afríku og Mið - og Austur-Evrópu . Öll 38 IKEA löndin / svæðin buðu viðskiptavinum sínum að taka þátt í leiðangrinum . Með samstilltu átaki viðskiptavina , ríflega 300 IKEA verslana , Barnaheilla – Save the Children og UNICEF er hægt að halda áfram með menntunarverkefni um allan heim og hefja ný . IKEA-sjóðurinn ( IKEA Foundation ) var settur á laggirnar árið 2005 og styður samfélagsleg verkefni um allan heim . Markmiðið er að bæta réttindi og tækifæri barna . Aðalsamstarfsaðilarnir eru Barnaheill – Save the Children og Barnahjálp Sameinuðu þjóðanna - UNICEF . Framlag IKEA til þessara samtaka er það stærsta sem kemur frá fyrirtæki . IKEA-sjóðurinn styður við ýmis konar verkefni með heildrænni nálgun og það markmið að hafa umtalsverð og varanleg áhrif . IKEA á Íslandi , Barnaheill – Save the Children og Barnahjálp Sameinuðu þjóðanna - UNICEF færa öllum þeim sem tóku þátt í Mjúkdýraleiðangrinum bestu þakkir .